title: Sklep Sveta (EU) 2020/143 z dne 28. januarja 2020 o stališču, ki se v imenu Evropske unije zastopa v okviru upravnega odbora za Carinsko konvencijo o mednarodnem prevozu blaga na podlagi zvezkov TIR v zvezi s spremembo Konvencije

text:
                  4.2.2020

                  SL

                  Uradni list Evropske unije

                  L 32/8

         SKLEP SVETA (EU) 2020/143
         z dne 28. januarja 2020
         o stališču, ki se v imenu Evropske unije zastopa v okviru upravnega odbora za Carinsko konvencijo o mednarodnem prevozu blaga na podlagi zvezkov TIR v zvezi s spremembo Konvencije
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Carinska konvencija o mednarodnem prevozu blaga na podlagi zvezkov TIR z dne 14. novembra 1975 (v nadaljnjem besedilu: Konvencija TIR) je bila s strani Unije sprejeta z Uredbo Sveta (EGS) št. 2112/78 (1) in je začela v Uniji veljati 20. junija 1983 (2).

                     (2)

                     V skladu s členom 59 Konvencije TIR lahko upravni odbor sprejme spremembe navedene konvencije z dvotretjinsko večino navzočih pogodbenic, ki glasujejo.

                     (3)

                     Na seji februarja 2020 naj bi upravni odbor sprejel novo Prilogo 11 in s tem povezane spremembe Konvencije TIR.

                     (4)

                     Primerno je določiti stališče, ki se v imenu Unije zastopa v upravnem odboru, saj bodo imele spremembe Konvencije TIR pravni učinek za Unijo.

                     (5)

                     Unija podpira novo Prilogo 11 h Konvenciji TIR in potrebne spremembe besedila Konvencije TIR, saj sledjo politiki iz Uredbe (EU) št. 952/2013 Evropskega parlamenta in Sveta (3), v skladu s katero je načeloma vsa komunikacija s carinskimi organi elektronska.

                     (6)

                     Namen novega odstavka (s) člena 1 Konvencije TIR je opredeliti „postopek eTIR“, ki se uporablja za elektronsko izmenjavo podatkov med carinskimi organi.

                     (7)

                     Namen novega člena 58c Konvencije TIR je ustanoviti organ za tehnično izvajanje, ki bo sprejel tehnično specifikacijo za mednarodni sistem eTIR, brez poseganja v obstoječi vsebinski in institucionalni okvir Konvencije TIR.

                     (8)

                     Namen novega člena 60a je določiti poseben postopek za začetek veljavnosti nove Priloge 11 h Konvenciji TIR in vseh prihodnjih sprememb navedene priloge.

                     (9)

                     Spremembe členov 43, 59 in 61 Konvencije TIR naj bi zagotovile prilagoditve, potrebne za uvedbo nove Priloge 11.

                     (10)

                     Namen nove Priloge 11 h Konvenciji TIR je, da se pogodbenicam, ki jih navedena priloga zavezuje, omogoči uporaba operacij eTIR. Uniji in njenim državam članicam omogoča izbiro, kdaj bodo svoje sisteme povezale z mednarodnim sistemom eTIR.

                     (11)

                     Stališče Unije v okviru upravnega odbora bi zato moralo temeljiti na osnutku sprememb, priloženem temu sklepu –

               SPREJEL NASLEDNJI SKLEP:

            Člen 1
            Stališče, ki se v imenu Unije zastopa v okviru upravnega odbora na njegovi dvainsedemdeseti ali naslednji seji, temelji na osnutku sprememb, priloženem temu sklepu.

            Člen 2
            Stališče iz člena 1 skupaj izrazijo države članice Unije, ki so članice upravnega odbora.

            Člen 3
            O manjših tehničnih spremembah osnutka spremembe iz člena 1 se lahko dogovorijo predstavniki Unije v upravnem odboru.

            Člen 4
            Ta sklep začne veljati na dan sprejetja.

            V Bruslju, 28. januarja 2020

                  Za Svet

                  Predsednica

               A. METELKO-ZGOMBIĆ

            (1)  Uredba Sveta (EGS) št. 2112/78 z dne 25. julija 1978 o sklenitvi Carinske konvencije o mednarodnem prevozu blaga na podlagi zvezkov TIR (Konvencija TIR) z dne 14. novembra 1975 v Ženevi (UL L 252, 14.9.1978, str. 1).

            (2)  UL L 31, 2.2.1983, str. 13.

            (3)  Uredba (EU) št. 952/2013 Evropskega parlamenta in Sveta z dne 9. oktobra 2013 o carinskem zakoniku Unije (UL L 269, 10.10.2013, str. 1).

            Osnutek sprememb Carinske konvencije o mednarodnem prevozu blaga na podlagi zvezkov TIR (Konvencija TIR iz leta 1975)
            A.   Spremembe konvencije TIR

            1.   Člen 1, nov odstavek (s)

                        (s)

                        izraz „postopek eTIR“ pomeni postopek TIR, ki se izvaja z elektronsko izmenjavo podatkov in ki zagotavlja funkcionalnost, enakovredno zvezku TIR. Ker se uporabljajo določbe Konvencije TIR, so posebnosti postopka eTIR opredeljene v Prilogi 11.

                  1a.   Člen 3(b)

                        (b)

                        pri prevozu morajo kot porok nastopiti združenja, odobrena v skladu z določbami člena 6. Prevoz je treba opraviti na podlagi zvezka TIR, ki je skladen z vzorcem iz Priloge 1 k tej konvenciji, ali z uporabo postopka eTIR.

                  2.   Člen 43
            V pojasnjevalnih opombah v Prilogi 6, delu III Priloge 7 in delu II Priloge 11, so pojasnjene posamezne določbe te konvencije in njenih prilog. Obenem pa so opisane tudi nekatere priporočene prakse.
            3.   Novi člen 58c
            Ustanovi se organ za tehnično izvajanje. Njegova sestava, naloge in poslovnik so določeni v Prilogi 11.
            4.   Člen 59

                        1.

                        Ta konvencija se lahko, vključno s prilogami, na predlog pogodbenice spremeni po postopku, ki ga opredeljuje ta člen.

                        2.

                        Razen kot je določeno v členu 60a, vsako predlagano spremembo te konvencije obravnava upravni odbor, ki ga sestavljajo vse pogodbenice, v skladu s poslovnikom iz Priloge 8. Vsako takšno spremembo, ki se obravnava ali pripravi med zasedanjem upravnega odbora in ki jo ta sprejme z dvotretjinsko večino navzočih članov, ki glasujejo, generalni sekretar Združenih narodov predloži pogodbenicam v potrditev.

                        3.

                        Razen v izjemah, predvidenih v členu 60 in členu 60a, vsaka sprememba, predlagana v skladu s prejšnjim odstavkom, za vse pogodbenice začne veljati tri mesece po končanem dvanajstmesečnem obdobju po datumu predložitve predlagane spremembe, v katerem nobena od držav pogodbenic generalnemu sekretarju Združenih narodov ne sporoči ugovora zoper predlagano spremembo.

                        4.

                        Če je bil zoper predlagano spremembo sporočen ugovor v skladu z odstavkom 3 tega člena, se šteje, da sprememba ni bila sprejeta in nima nikakršnega učinka.

                  5.   Novi člen 60a
            Posebni postopek za začetek veljavnosti Priloge 11 in njenih sprememb

                        1.

                        Priloga 11, obravnavana v skladu z odstavkoma 1 in 2 člena 59, začne za vse pogodbenice veljati tri mesece po končanem dvanajstmesečnem obdobju po datumu, ko generalni sekretar Združenih narodov obvesti pogodbenice, razen za tiste pogodbenice, ki so v navedenih treh mesecih generalnega sekretarja pisno obvestile, da Priloge 11 ne sprejmejo. Priloga 11 začne za pogodbenice, ki umaknejo obvestilo o nesprejetju, veljati šest mesecev po datumu, ko je depozitar prejel preklic takega obvestila.

                        2.

                        Upravni odbor obravnava vsako predlagano spremembo Priloge 11. Take spremembe se sprejmejo z večino navzočih pogodbenic, ki jih zavezuje Priloga 11 in ki glasujejo.

                        3.

                        Spremembe Priloge 11, ki se obravnavajo in sprejmejo v skladu z odstavkom 2 tega člena, generalni sekretar Združenih narodov posreduje vsem pogodbenicam v vednost ali, za pogodbenice, ki jih zavezuje Priloga 11, v sprejetje.

                        4.

                        Datum začetka veljavnosti takih sprememb se določi ob njihovem sprejetju z večino navzočih pogodbenic, ki jih zavezuje Priloga 11 in ki glasujejo.

                        5.

                        Spremembe začnejo veljati v skladu z odstavkom 4 tega člena, razen če do predhodnega datuma, ki se določi ob sprejetju, ena petina ali pet držav pogodbenic, ki jih zavezuje Priloga 11, pri čemer se upošteva manjše število, generalnemu sekretarju sporoči, da nasprotuje spremembam.

                        6.

                        Vsaka sprememba, sprejeta v skladu s postopkom iz odstavkov 2 do 5 tega člena, z začetkom veljavnosti za vse pogodbenice, ki jih zavezuje Priloga 11, nadomesti in ukine vse predhodne določbe, na katere se nanaša.

                  6.   Člen 61
            Generalni sekretar Združenih narodov vse pogodbenice in vse države iz odstavka 1 člena 52 te konvencije obvesti o kakršni koli zahtevi, sporočilu ali ugovoru v skladu s členi 59, 60 in 60a ter o datumu začetka veljavnosti vsakršne spremembe.
            7.   Priloga 9, del I, odstavek 3, nov pododstavek (xi)

                        (xi)

                        v primeru pomožnega postopka iz člena 10(2) Priloge 11 za pogodbenice, ki jih zavezuje Priloga 11, na zahtevo pristojnih organov potrdi, da je garancija veljavna in da se prevoz TIR opravlja v okviru postopka eTIR ter zagotovi druge informacije v zvezi s prevozom TIR.

                  B.   Priloga 11 – Postopek eTIR

            1.   Del I

               Člen 1
               Področje uporabe

                  1.   Določbe v tej prilogi urejajo izvajanje postopka eTIR, kot je opredeljen v členu 1(s) Konvencije, in se uporabljajo v odnosih med pogodbenicami, ki jih zavezuje ta priloga, kot je določeno v členu 60a(1).

                  2.   Postopek eTIR se ne more uporabljati za prevoze, ki potekajo delno na ozemlju pogodbenice, ki je ne zavezuje Priloga 11 in je država članica carinske ali ekonomske unije z enim samim carinskim območjem.

               Člen 2
               Opredelitev pojmov
               V tej prilogi:

                           (a)

                           izraz „mednarodni sistem eTIR“ pomeni sistem informacijske in komunikacijske tehnologije (IKT), zasnovan za omogočanje izmenjave elektronskih informacij med akterji postopka eTIR;

                           (b)

                           izraz „specifikacije eTIR“ pomeni konceptualne, funkcionalne in tehnične specifikacije postopka eTIR, sprejete in spremenjene v skladu z določbami člena 5 te priloge;

                           (c)

                           izraz „predhodni podatki TIR“ pomeni podatke, predložene pristojnim organom države odhoda, v skladu s specifikacijami eTIR, o namenu imetnika, da bo dal blago v postopek eTIR;

                           (d)

                           izraz „predhodni podatki o spremembi“ pomeni podatke, predložene pristojnim organom države, v kateri se zahteva sprememba podatkov iz deklaracije, v skladu s specifikacijami eTIR, o namenu imetnika, da bo spremenil podatke iz deklaracije;

                           (e)

                           izraz „podatki iz deklaracije“ pomeni predhodne podatke TIR in predhodne podatke o spremembi, ki so jih sprejeli pristojni organi;

                           (f)

                           izraz „deklaracija“ pomeni dejanje, s katerim imetnik ali njegov zastopnik v skladu s specifikacijami eTIR izrazi namen, da bo dal blago v postopek eTIR. Od trenutka, ko pristojni organi na podlagi predhodnih podatkov TIR ali predhodnih podatkov o spremembi sprejmejo deklaracijo in ko se podatki iz deklaracije prenesejo v mednarodni sistem eTIR, je deklaracija pravno enakovredna sprejetemu zvezku TIR;

                           (g)

                           izraz „spremni dokument“ pomeni natisnjen dokument, ki ga po sprejetju deklaracije elektronsko ustvari carinski sistem v skladu s smernicami iz tehničnih specifikacij eTIR. Spremni dokument se lahko uporabi za evidentiranje incidentov na poti in nadomešča potrjeno poročilo v skladu s členom 25 te konvencije ter za pomožni postopek;

                           (h)

                           izraz „overitev“ pomeni elektronski postopek, ki omogoča elektronsko identifikacijo fizične ali pravne osebe oziroma potrditev izvora in celovitosti podatkov v elektronski obliki.

                     Pojasnjevalne opombe k členu 2(h)

                           11.2 (h)-1

                           Dokler usklajeni pristop ni vzpostavljen in opisan v specifikacijah eTIR, lahko pogodbenice, ki jih zavezuje Priloga 11, overijo imetnika s kakršnim koli postopkom, predvidenim v njihovi nacionalni zakonodaji, kar med drugim vključuje uporabniško ime/geslo ali elektronski podpis.

                           11.2. (h)-2

                           Celovitost podatkov, izmenjanih med mednarodnim sistemom eTIR in pristojnimi organi, ter overitev sistemov informacijske in komunikacijske tehnologije (IKT) bosta zagotovljena z varnimi povezavami, kakor je opredeljeno v tehničnih specifikacijah eTIR.

               Člen 3
               Izvajanje postopka eTIR

                  1.   Pogodbenice, ki jih zavezuje Priloga 11, svoje carinske sisteme povežejo z mednarodnim sistemom eTIR v skladu s specifikacijami eTIR.

                  2.   Vsaka pogodbenica lahko prosto določi, do katerega datuma bo povezala svoje carinske sisteme z mednarodnim sistemom eTIR. Datum povezave se sporoči vsem drugim pogodbenicam, ki jih zavezuje Priloga 11, vsaj šest mesecev pred datumom dejanske povezave.
                  Pojasnjevalna opomba k členu 3(2)

                              11.3.2

                              Pogodbenicam, ki jih zavezuje Priloga 11, se priporoča, da posodobijo svoj nacionalni carinski sistem in da se njegova povezava s sistemom eTIR zagotovi, kakor hitro začne zanje veljati Priloga 11. Carinska ali ekonomska unija se lahko odloči za poznejši datum, ki ji bo omogočil, da poveže s sistemom eTIR nacionalne carinske sisteme vseh svojih držav članic.

               Člen 4
               Sestava, naloge in poslovnik organa za tehnično izvajanje

                  1.   Pogodbenice, ki jih zavezuje Priloga 11, so članice organa za tehnično izvajanje. Seje organa se skličejo v rednih časovnih presledkih ali na zahtevo upravnega odbora, kot je potrebno za vzdrževanje eTIR specifikacij. Upravni odbor je redno obveščen o dejavnostih in ugotovitvah organa za tehnično izvajanje.

                  2.   Pogodbenice, ki niso sprejele Priloge 11, kot je določeno v členu 60a(1), in predstavniki mednarodnih organizacij se lahko udeležijo sej organa za tehnično izvajanje kot opazovalci.

                  3.   Organ za tehnično izvajanje spremlja tehnične in funkcionalne vidike izvajanja postopka eTIR ter usklajuje in spodbuja izmenjavo informacij o zadevah, ki spadajo v njegovo pristojnost.

                  4.   Organ za tehnično izvajanje na svoji prvi seji sprejme poslovnik in ga predloži upravnemu odboru, da ga potrdijo pogodbenice, ki jih zavezuje Priloga 11.

               Člen 5
               Postopki za sprejetje in spremembe specifikacij eTIR
               Organ za tehnično izvajanje:

                           (a)

                           sprejme tehnične specifikacije postopka eTIR in njihove spremembe, da zagotovi njihovo skladnost s funkcionalnimi specifikacijami postopka eTIR. Ob sprejetju določi ustrezno prehodno obdobje za začetek njihovega izvajanja;

                           (b)

                           pripravi funkcionalne specifikacije postopka eTIR in njihove spremembe, da se zagotovi njihova skladnost s konceptualnimi specifikacijami postopka eTIR. Te se pošljejo upravnemu odboru, v katerem se sprejmejo z večino navzočih pogodbenic, ki jih zavezuje Priloga 11 in ki glasujejo, ter se začnejo izvajati in se po potrebi razvijejo v tehnične specifikacije na datum, ki se določi ob sprejetju;

                           (c)

                           obravnava spremembe konceptualnih specifikacij postopka eTIR, če tako zahteva upravni odbor. Konceptualne specifikacije postopka eTIR in njihove spremembe se sprejmejo z večino navzočih pogodbenic, ki jih zavezuje Priloga 11 in ki glasujejo, ter se začnejo izvajati in se po potrebi razvijejo v funkcionalne specifikacije na datum, ki se določi ob sprejetju.

               Člen 6
               Predložitev predhodnih podatkov TIR in predhodnih podatkov o spremembi

                  1.   Predhodne podatke TIR in predhodne podatke o spremembi predloži imetnik ali njegov zastopnik pristojnim organom države odhoda in države, v kateri se zahteva sprememba podatkov iz deklaracije. Ko je deklaracija ali sprememba sprejeta v skladu z nacionalno zakonodajo, pristojni organi posredujejo podatke iz deklaracije ali njihovo spremembo v mednarodni sistem eTIR.

                  2.   Predhodni podatki TIR in predhodni podatki o spremembi iz odstavka 1 se lahko predložijo neposredno pristojnim organom ali prek mednarodnega sistema eTIR.

                  3.   Pogodbenice, ki jih zavezuje Priloga 11, sprejmejo predložitev predhodnih podatkov TIR in predhodnih podatkov o spremembi prek mednarodnega sistema eTIR.
                  Pojasnjevalna opomba k členu 6(3)

                              11.6.3

                              Pogodbenicam, ki jih zavezuje Priloga 11, se priporoča, da v čim večji meri predložijo predhodne podatke TIR in predhodne podatke o spremembi po metodah, ki so navedene v funkcionalnih in tehničnih specifikacijah.

                  4.   Pristojni organi objavijo seznam vseh elektronskih sredstev, s katerimi se lahko predložijo predhodni podatki TIR in predhodni podatki o spremembi.

               Člen 7
               Overitev imetnika

                  1.   Pristojni organi ob sprejetju deklaracije v državi odhoda ali spremembe podatkov iz deklaracije v kateri koli državi na poti overijo predhodne podatke TIR ali predhodne podatke o spremembi ter imetnika v skladu z nacionalno zakonodajo.

                  2.   Pogodbenice, ki jih zavezuje Priloga 11, sprejmejo overitev imetnika, ki se opravi prek mednarodnega sistema eTIR.
                  Pojasnjevalna opomba k členu 7(2)

                              11.7.2

                              Mednarodni sistem eTIR s sredstvi, opisanimi v specifikacijah eTIR, zagotavlja celovitost predhodnih podatkov TIR ali predhodnih podatkov o spremembi ter da je podatke poslal imetnik.

                  3.   Pristojni organi objavijo seznam overitvenih mehanizmov, ki niso navedeni v odstavku 2 tega člena in se lahko uporabijo za overitev.

                  4.   Pogodbenice, ki jih zavezuje Priloga 11, sprejmejo podatke iz deklaracije, ki so jo prejeli od pristojnih organov države odhoda in države, v kateri se zahteva sprememba podatkov iz deklaracije, prek mednarodnega sistema eTIR kot pravno enakovredne sprejetemu zvezku TIR.
                  Pojasnjevalna opomba k členu 7(4)

                              11.7.4

                              Mednarodni sistem eTIR s sredstvi, opisanimi v specifikacijah eTIR, zagotavlja celovitost podatkov iz deklaracije in da so podatke poslali pristojni organi držav, vključenih v prevoz.

               Člen 8
               Vzajemno priznavanje overitve imetnika
               Overitev imetnika, ki so jo opravili pristojni organi pogodbenic, ki jih zavezuje Priloga 11 in ki sprejmejo deklaracijo ali spremembe podatkov iz deklaracije, priznajo pristojni organi vseh naslednjih pogodbenic, ki jih zavezuje Priloga 11, v celotnem trajanju prevoza TIR.
               Pojasnjevalna opomba k členu 8

                           11.8

                           Mednarodni sistem eTIR s sredstvi, opisanimi v specifikacijah eTIR, zagotavlja celovitost podatkov iz deklaracije, vključno z navedbo imetnika, overjenih s strani pristojnih organov, ki sprejmejo deklaracijo, prejetih od pristojnih organov in poslanih pristojnim organom.

               Člen 9
               Zahteve za predložitev dodatnih podatkov

                  1.   Poleg podatkov, določenih v funkcionalnih in tehničnih specifikacijah, lahko pristojni organi zahtevajo dodatne podatke, ki jih določa nacionalna zakonodaja.

                  2.   Pristojni organi bi morali, kolikor je to mogoče, omejiti zahteve po podatkih na tiste, ki jih vsebujejo funkcionalne in tehnične specifikacije, ter si prizadevati za olajšanje predložitve dodatnih podatkov, da se ne ovira prevoza TIR, opravljenega v skladu s to prilogo.

               Člen 10
               Pomožni postopek

                  1.   Če postopka eTIR ni mogoče začeti iz tehničnih razlogov na carinskem uradu odhoda, se lahko imetnik zvezka TIR vrne k postopku TIR.

                  2.   Če se je postopek eTIR začel, vendar je njegovo nadaljevanje ovirano iz tehničnih razlogov, pristojni organi sprejmejo spremni dokument in ga obravnavajo v skladu s postopkom, opisanim v specifikacijah eTIR, pod pogojem da so na voljo dodatne informacije iz alternativnih elektronskih sistemov, kot je opisano v funkcionalnih in tehničnih specifikacijah.

                  3.   Pristojni organi pogodbenic lahko od nacionalnih garantnih združenj tudi zahtevajo, da potrdijo veljavnost garancije in da se prevoz TIR opravlja v okviru postopka eTIR ter zagotovijo druge informacije v zvezi s prevozom TIR.

                  4.   Postopek iz odstavka 3 se določi v sporazumu med pristojnimi organi in nacionalnim garantnim združenjem, kot je določeno v odstavku 1(d) dela I Priloge 9.

               Člen 11
               Gostitev mednarodnega sistema eTIR

                  1.   Ekonomska komisija Združenih narodov za Evropo (ECE) gosti mednarodni sistem eTIR in ga upravlja.

                  2.   ECE pomaga državam pri povezovanju njihovih carinskih sistemov z mednarodnim sistemom eTIR, vključno s preskusi skladnosti, da se zagotovi njihovo pravilno delovanje pred operativno povezavo.

                  3.   ECE mora imeti na voljo potrebna sredstva za izpolnjevanje obveznosti iz odstavkov 1 in 2 tega člena. Če se mednarodni sistem eTIR ne financira s sredstvi iz rednega proračuna Združenih narodov, za potrebna sredstva veljajo finančna pravila in predpisi za izvenproračunska sredstva in projekte Združenih narodov. O mehanizmu financiranja za delovanje mednarodnega sistema eTIR pri ECE odloča upravni odbor, ki ga tudi odobri.
                  Pojasnjevalna opomba k členu 11(3)

                              11.11.3

                              Pogodbenice se lahko po potrebi odločijo, da bodo financirale operativne stroške mednarodnega sistema eTIR z uporabo zneska za posamezen prevoz TIR. V takih primerih se pogodbenice dogovorijo o primernem času za uvedbo alternativnih mehanizmov financiranja in o načinu njihovega delovanja. Zahtevani proračun pripravi ECE, pregleda ga organ za tehnično izvajanje, odobri pa upravni odbor.

               Člen 12
               Upravljanje mednarodnega sistema eTIR

                  1.   ECE zagotovi ustrezno ureditev shranjevanja in arhiviranja podatkov v mednarodnem sistemu eTIR za najmanj 10 let.

                  2.   Vse podatke, shranjene v mednarodnem sistemu eTIR, lahko ECE v imenu pristojnih organov te konvencije uporablja za namen pridobivanja zbirnih statističnih podatkov.

                  3.   Pristojni organi pogodbenic, na ozemlju katerih se opravlja prevoz TIR v okviru postopka eTIR, ki postane predmet upravnega ali sodnega postopka v zvezi z obveznostjo plačila osebe ali oseb, ki so neposredno odgovorne, ali nacionalnega garantnega združenja, lahko od ECE zahtevajo in pridobijo informacije, shranjene v mednarodnem sistemu eTIR, ki se nanašajo na sporni zahtevek, za namene preverjanja. Te informacije se lahko predložijo kot dokaz v nacionalnih upravnih ali sodnih postopkih.

                  4.   Razen v primerih, ki so navedeni v tem členu, je razširjanje ali razkrivanje informacij, shranjenih v mednarodnem sistemu eTIR, nepooblaščenim osebam ali subjektom prepovedano.

               Člen 13
               Objava seznama carinskih uradov, ki se lahko uporabljajo za eTIR
               Pristojni organi zagotovijo, da je seznam carinskih uradov odhoda, carinskih uradov na poti in namembnih carinskih uradov, odobrenih za izvajanje operacij TIR v okviru postopka eTIR, vedno točen in posodobljen v elektronski zbirki podatkov za odobrene carinske urade, ki ga razvije in vzdržuje izvršni odbor TIR.

               Člen 14
               Pravne zahteve za predložitev podatkov v skladu s Prilogo 10 h Konvenciji TIR
               Pravne zahteve za predložitev podatkov, kot so določene v odstavkih 1, 3 in 4 Priloge 10 k tej konvenciji, se štejejo za izpolnjene z izvajanjem eTIR postopka.


title: Sklep Sveta (EU) 2020/144 z dne 3. februarja 2020 o imenovanju članov in nadomestnih članov Odbora regij za obdobje od 26. januarja 2020 do 25. januarja 2025

text:
                  4.2.2020

                  SL

                  Uradni list Evropske unije

                  L 32/16

         SKLEP SVETA (EU) 2020/144
         z dne 3. februarja 2020
         o imenovanju članov in nadomestnih članov Odbora regij za obdobje od 26. januarja 2020 do 25. januarja 2025
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 300(3) ter člena 305 Pogodbe,
         ob upoštevanju Sklepa Sveta (EU) 2019/852 z dne 21. maja 2019 o določitvi sestave Odbora regij (1),
         ob upoštevanju predlogov španske in finske vlade,
         ob upoštevanju naslednjega:

                     (1)

                     Člen 300(3) Pogodbe določa, da je Odbor regij sestavljen iz predstavnikov regionalnih in lokalnih skupnosti, ki so bodisi izvoljeni v regionalne ali lokalne skupnosti ali pa so politično odgovorni izvoljeni skupščini.

                     (2)

                     Člen 305 Pogodbe določa, da Svet v skladu s predlogi držav članic imenuje člane Odbora regij in enako število nadomestnih članov za dobo petih let.

                     (3)

                     Mandat članov in nadomestnih članov Odbora regij se je iztekel 25. januarja 2020, zato bi bilo treba imenovati nove člane in nadomestne člane.

                     (4)

                     Svet je 10. decembra 2019 sprejel Sklep (EU) 2019/2157 (2). Z navedenim sklepom so bili za obdobje od 26. januarja 2020 do 25. januarja 2025 imenovani člani in nadomestni člani, ki so jih predlagale češka, danska, estonska, ciprska, latvijska, luksemburška, nizozemska, avstrijska, romunska, slovenska, slovaška in švedska vlada. S Sklepom (EU) 2019/2157 so bili za isto obdobje imenovani tudi trije člani, ki jih je predlagala belgijska vlada, 21 članov in 20 nadomestnih članov, ki jih je predlagala nemška vlada, 8 članov in 8 nadomestnih članov, ki jih je predlagala irska vlada, 16 članov in 16 nadomestnih članov, ki jih je predlagala španska vlada, 10 članov in 14 nadomestnih članov, ki jih je predlagala italijanska vlada, 4 člani in 4 nadomestni člani, ki jih je predlagala malteška vlada, ter 8 članov in 8 nadomestnih članov, ki jih je predlagala finska vlada. Članov in nadomestnih članov, za katere Svet do 15. novembra 2019 ni prejel predlogov iz zadevne države članice, ni bilo mogoče vključiti v Sklep (EU) 2019/2157.

                     (5)

                     Svet je 20. januarja 2020 sprejel Sklep (EU) 2020/102 (3). Z navedenim sklepom so bili za isto obdobje, od 26. januarja 2020 do 25. januarja 2025, imenovani člani in nadomestni člani, ki so jih predlagale grška, francoska, hrvaška, litovska, madžarska in portugalska vlada, štirje člani in štirje nadomestni člani, ki jih je predlagala belgijska vlada, en član, ki ga je predlagala bolgarska vlada, en član in en nadomestni član, ki ju je predlagala irska vlada, en član in en nadomestni član, ki ju je predlagala španska vlada, 14 članov in 10 nadomestnih članov, ki jih je predlagala italijanska vlada, ter 21 članov in 20 nadomestnih članov, ki jih je predlagala poljska vlada. Članov in nadomestnih članov, za katere Svet do 20. decembra 2019 ni prejel predlogov iz zadevne države članice, ni bilo mogoče vključiti v Sklep (EU) 2020/102.

                     (6)

                     Španija in Finska sta predlagali svoje kandidate za svoje preostale člane in nadomestne člane. Navedene člane in nadomestne člane bi bilo treba imenovati za obdobje od 26. januarja 2020 do 25. januarja 2025. Ta sklep bi bilo zato treba uporabljati retroaktivno od 26. januarja 2020.

                     (7)

                     Imenovanje drugih članov in nadomestnih članov, za katere predlogi še niso bili sporočeni Svetu, bo sledilo pozneje –

               SPREJEL NASLEDNJI SKLEP:

            Člen 1
            V Odbor regij se za obdobje od 26. januarja 2020 do 25. januarja 2025 imenujejo:

                        —

                        za člane se imenujejo osebe, ki so po državah članicah navedene v Prilogi I,

                        —

                        za nadomestne člane se imenujejo osebe, ki so po državah članicah navedene v Prilogi II.

            Člen 2
            Ta sklep začne veljati na dan sprejetja.
            Uporablja se od 26. januarja 2020.

            V Bruslju, 3. februarja 2020

                  Za Svet

                  Predsednica

               A. METELKO-ZGOMBIĆ

            (1)  UL L 139, 27.5.2019, str. 13.

            (2)  Sklep Sveta (EU) 2019/2157 z dne 10. decembra 2019 o imenovanju članov in nadomestnih članov Odbora regij za obdobje od 26. januarja 2020 do 25. januarja 2025 (UL L 327, 17.12.2019, str. 78).

            (3)  Sklep Sveta (EU) 2020/102 z dne 20. januarja 2020 o imenovanju članov in nadomestnih članov Odbora regij za obdobje od 26. januarja 2020 do 25. januarja 2025 (UL L 20, 24.1.2020, str. 2).

            PRILOGA I

               ПРИЛОЖЕНИЕ I - ANEXO I - PŘÍLOHA I - BILAG I - ANHANG I - I LISA - ΠΑΡΑΡΤΗΜΑ Ι - ANNEX I - ANNEXE I - PRILOG I - ALLEGATO I - I PIELIKUMS - I PRIEDAS - I. MELLÉKLET - ANNESS I - BIJLAGE I - ZAŁĄCZNIK I - ANEXO I - ANEXA I - PRÍLOHA I - PRILOGA I - LIITE I - BILAGA I

            Членове / Miembros / Členové / Medlemmer / Mitglieder / Liikmed / Μέλη /Members / Membres / Članovi / Membri / Locekļi / Nariai / Tagok / Membri / Leden /Członkowie / Membros / Membri / Členovia / Člani / Jäsenet / Ledamöter
            ESPAÑA
            Mr Jorge Antonio AZCÓN NAVARRO
            Member of a Local Executive: Ayuntamiento de Zaragoza

            Mr Abel Ramón CABALLERO ÁLVAREZ
            Member of a Local Executive: Ayuntamiento de Vigo (Pontevedra)

            Mr Juan ESPADAS CEJAS
            Member of a Local Executive: Ayuntamiento
               de Sevilla

            Mr José María GARCÍA URBANO
            Member of a Local Executive: Ayuntamiento
               de Estepona (Málaga)

            SUOMI
            Mr Bert HÄGGBLOM
            Member of a Regional Assembly: the Parliament of Åland

            PRILOGA II

               ПРИЛОЖЕНИЕ II - ANEXO II - PŘÍLOHA II - BILAG II - ANHANG II - II LISA - ΠΑΡΑΡΤΗΜΑ ΙΙ - ANNEX II - ANNEXE II - PRILOG II - ALLEGATO II - II PIELIKUMS - II PRIEDAS - II. MELLÉKLET - ANNESS II - BIJLAGE II - ZAŁĄCZNIK II - ANEXO II - ANEXA II - PRÍLOHA II - PRILOGA II - LIITE II - BILAGA II

            Заместник-членове / Suplentes / Náhradníci / Suppleanter / Stellvertreter / Asendusliikmed /Αναπληρωτές / Alternate members / Suppléants / Zamjenici članova / Supplenti / Aizstājēji /Pakaitiniai nariai / Póttagok / Membri Supplenti / Plaatsvervangers / Zastępcy członków /Suplentes / Supleanți / Náhradníci / Nadomestni člani / Varajäsenet / Suppleanter
            ESPAÑA
            Mr José Francisco BALLESTA GERMÁN
            Member of a Local Executive: Ayuntamiento de Murcia

            Mr Manuel GARCÍA FÉLIX
            Member of a Local Executive: Ayuntamiento de La Palma del Condado (Huelva)

            Mr Carlos MARTÍNEZ MÍNGUEZ
            Member of a Local Executive: Ayuntamiento de Soria

            Ms Lidia MUÑOZ CÁCERES
            Member of a Local Executive: Ayuntamiento de Sant Feliu de Llobregat (Barcelona)

            SUOMI
            Ms Annette BERGBO
            Member of a Regional Assembly: the Parliament of Åland


title: Sklep (EU) 2020/545 Evropskega parlamenta in Sveta z dne 17. aprila 2020 o uporabi instrumenta prilagodljivosti za financiranje takojšnjih proračunskih ukrepov v okviru izbruha COVID-19 in okrepitve Evropskega javnega tožilstva

text:
                  21.4.2020

                  SL

                  Uradni list Evropske unije

                  L 125/1

         SKLEP (EU) 2020/545 EVROPSKEGA PARLAMENTA IN SVETA
         z dne 17. aprila 2020
         o uporabi instrumenta prilagodljivosti za financiranje takojšnjih proračunskih ukrepov v okviru izbruha COVID-19 in okrepitve Evropskega javnega tožilstva
         EVROPSKI PARLAMENT IN SVET EVROPSKE UNIJE STA –
         ob upoštevanju Pogodbe o delovanju Evropske unije,
         ob upoštevanju Medinstitucionalnega sporazuma z dne 2. decembra 2013 med Evropskim parlamentom, Svetom in Komisijo o proračunski disciplini, sodelovanju v proračunskih zadevah in dobrem finančnem poslovodenju (1) in zlasti točke 12 Sporazuma,
         ob upoštevanju predloga Evropske komisije,
         ob upoštevanju naslednjega:

                     (1)

                     Instrument prilagodljivosti je namenjen zagotavljanju financiranja jasno opredeljenih odhodkov, ki jih ni mogoče financirati v okviru zgornjih mej, ki so na razpolago za enega ali več drugih razdelkov.

                     (2)

                     Letna zgornja meja zneska, ki je na razpolago za instrument prilagodljivosti in znaša 600 000 000 EUR (v cenah iz leta 2011), kot je določeno v členu 11 Uredbe Sveta (EU, Euratom) št. 1311/2013 (2), se po potrebi poveča za zapadle zneske, ki so na voljo v skladu z drugim pododstavkom odstavka 1 navedenega člena.

                     (3)

                     Da bi se odzvali na izzive, povezane z izbruhom COVID-19, je nujno treba sprostiti zneske za financiranje ustreznih ukrepov. Predvideti je treba tudi financiranje potrebne okrepitve Evropskega javnega tožilstva.

                     (4)

                     Med preučitvijo vseh možnosti za prerazporeditev sredstev v okviru zgornje meje za odhodke v razdelku 3 (Varnost in državljanstvo) se je pokazalo, da je treba za financiranje ukrepov v okviru izbruha COVID-19 in okrepitve Evropskega javnega tožilstva sredstva, ki so v ta namen na voljo v splošnem proračunu Unije za proračunsko leto 2020, nad zgornjo mejo razdelka 3 dopolniti s sredstvi iz instrumenta prilagodljivosti v znesku 73 300 000 EUR.

                     (5)

                     V skladu s pričakovano razdelitvijo plačil bi bilo treba odobritve plačil, ki ustrezajo uporabi instrumenta prilagodljivosti, porazdeliti na dve proračunski leti.

                     (6)

                     Ta sklep je povezan s financiranjem iz spremembe proračuna št. 1 k splošnemu proračunu Evropske unije za leto 2020. Za zagotovitev skladnosti z navedeno spremembo proračuna bi bilo treba ta sklep uporabljati od dneva sprejetja –

               SPREJELA NASLEDNJI SKLEP:

            Člen 1

               1.   V okviru splošnega proračuna Unije za proračunsko leto 2020 se instrument prilagodljivosti uporabi za zagotovitev 73 300 000 EUR v odobritvah za prevzem obveznosti v razdelku 3 (Varnost in državljanstvo).
               Ta znesek se uporabi za financiranje takojšnjih ukrepov v okviru izbruha COVID-19 in okrepitve Evropskega javnega tožilstva.

               2.   Na podlagi pričakovane razdelitve plačil je porazdelitev odobritev plačil, ki ustreza uporabi instrumenta prilagodljivosti, ocenjena, kot sledi:

                           (a)

                           43 300 000 EUR v letu 2020;

                           (b)

                           30 000 000 EUR v letu 2021.

                     Zneska odobritev plačil, določena za posamezni proračunski leti, se odobrita v skladu z letnim proračunskim postopkom.

            Člen 2
            Ta sklep začne veljati na dan objave v Uradnem listu Evropske unije.
            Uporablja se od 17. aprila 2020.

            V Bruslju, 17. aprila 2020

                  Za Evropski parlament

                  Predsednik

               D. M. SASSOLI

                  Za Svet

                  Predsednik

               G. GRLIĆ RADMAN

            (1)  UL C 373, 20.12.2013, str. 1.

            (2)  Uredba Sveta (EU, Euratom) št. 1311/2013 z dne 2. decembra 2013 o večletnem finančnem okviru za obdobje 2014–2020 (UL L 347, 20.12.2013, str. 884).


title: Sklep Sveta (EU) 2020/793 z dne 12. junija 2020 o stališču, ki se v imenu Evropske unije zastopa v regionalnem usmerjevalnem odboru prometne skupnosti glede nekaterih upravnih in kadrovskih zadev ter določitve finančnih pravil za prometno skupnost

text:
                  17.6.2020

                  SL

                  Uradni list Evropske unije

                  L 193/11

         SKLEP SVETA (EU) 2020/793
         z dne 12. junija 2020
         o stališču, ki se v imenu Evropske unije zastopa v regionalnem usmerjevalnem odboru prometne skupnosti glede nekaterih upravnih in kadrovskih zadev ter določitve finančnih pravil za prometno skupnost
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 91 in člena 100(2) v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Unija je v skladu s Sklepom Sveta (EU) 2017/1937 (1) podpisala Pogodbo o ustanovitvi prometne skupnosti (v nadaljnjem besedilu: Pogodba). V imenu Unije je bila s Sklepom Sveta (EU) 2019/392 (2) odobrena 4. marca 2019 in je začela veljati 1. maja 2019.

                     (2)

                     Regionalni usmerjevalni odbor je bil ustanovljen s Pogodbo z namenom upravljanja in pravilnega izvajanja Pogodbe. Pogodba zahteva od Regionalnega usmerjevalnega odbora, da sprejme pravila o delovnih pogojih uslužbencev stalnega sekretariata prometne skupnosti, kot tudi sklep, v katerem določi postopke za izvrševanju proračuna ter za predložitev in revizijo poročil.

                     (3)

                     Regionalni usmerjevalni odbor naj bi v kratkem sprejel sklepe glede pravil o potovanjih, ki se uporabljajo za uslužbence prometne skupnosti, pravil o povračilu stroškov osebam, ki niso iz stalnega sekretariata prometne skupnosti in ki so povabljeni na sestanke prometne skupnosti kot strokovnjaki, in glede finančnih pravil in revizijskih postopkov, ki se uporabljajo za prometno skupnost.

                     (4)

                     Primerno je določiti stališče, ki naj se v imenu Unije zastopa v regionalnem usmerjevalnem odboru, saj so taki sklepi potrebni za dobro delovanje stalnega sekretariata prometne skupnosti in bodo zavezujoči za Unijo –

               SPREJEL NASLEDNJI SKLEP:

            Člen 1
            Stališče, ki se v imenu Evropske unije zastopa v regionalnem usmerjevalnem odboru, ustanovljenem s Pogodbo o ustanovitvi prometne skupnosti, v zvezi s pravili o potovanjih, ki se uporabljajo za uslužbence prometne skupnosti, pravili o povračilu stroškov stroškov osebam, ki niso iz stalnega sekretariata prometne skupnosti in ki so povabljeni na sestanke prometne skupnosti kot strokovnjaki, in v zvezi s finančnimi pravili in revizijskimi postopki, ki se uporabljajo za prometno skupnost, temelji na ustreznih osnutkih sklepov regionalnega usmerjevalnega odbora (3).
            Predstavniki Evropske unije v regionalnem usmerjevalnem odboru se lahko o manjših spremembah osnutkov sklepov dogovorijo brez nadaljnjega sklepa Sveta.

            Člen 2
            Ta sklep začne veljati na dan sprejetja.

            V Bruslju, 12. junija 2020

                  Za Svet

                  Predsednica

               A. METELKO-ZGOMBIĆ

            (1)  Sklep Sveta (EU) 2017/1937 z dne 11. julija 2017 o podpisu, v imenu Evropske unije, in začasni uporabi Pogodbe o ustanovitvi prometne skupnosti (UL L 278, 27.10.2017, str. 1).

            (2)  Sklep Sveta (EU) 2019/392 z dne 4. marca 2019 o sklenitvi, v imenu Evropske unije, Pogodbe o ustanovitvi prometne skupnosti (UL L 71, 13.3.2019, str. 1).

            (3)  Glej dokument ST 8100/20 na http://register.consilium.europa.eu.


title: Sklep Sveta (Euratom) 2020/971 z dne 20. novembra 2017 o odobritvi sklenitve, s strani Evropske komisije, Celovitega in okrepljenega sporazuma o partnerstvu med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Armenijo na drugi strani v imenu Evropske skupnosti za atomsko energijo

text:
                  7.7.2020

                  SL

                  Uradni list Evropske unije

                  L 215/1

         SKLEP SVETA (Euratom) 2020/971
         z dne 20. novembra 2017
         o odobritvi sklenitve, s strani Evropske komisije, Celovitega in okrepljenega sporazuma o partnerstvu med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Armenijo na drugi strani v imenu Evropske skupnosti za atomsko energijo
         SVET EVROPSKE UNIJE JE –
         ob upoštevanju Pogodbe o ustanovitvi Evropske skupnosti za atomsko energijo in zlasti drugega odstavka člena 101 Pogodbe,
         ob upoštevanju priporočila Evropske komisije,
         ob upoštevanju naslednjega:

                     (1)

                     Svet je 29. septembra 2015 pooblastil Komisijo in visokega predstavnika Unije za zunanje zadeve in varnostno politiko za začetek pogajanj o okvirnem sporazumu z Republiko Armenijo.

                     (2)

                     Pogajanja so bila uspešno sklenjena in Celoviti in okrepljeni sporazum o partnerstvu med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Armenijo na drugi strani (v nadaljnjem besedilu: Sporazum) je bil parafiran 21. marca 2017.

                     (3)

                     Sporazum bi bilo treba podpisati v imenu Unije in ga začasno uporabljati v skladu s členom 385 Sporazuma do poznejšega začetka njegove veljavnosti.

                     (4)

                     Sporazum zajema tudi zadeve, ki spadajo v pristojnost Evropske skupnosti za atomsko energijo.

                     (5)

                     Podpis in sklenitev Sporazuma sta predmet ločenega postopka glede zadev, ki sodijo na področje uporabe Pogodbe o Evropski uniji in Pogodbe o delovanju Evropske unije.

                     (6)

                     Sporazum bi bilo zato treba skleniti tudi v imenu Evropske skupnosti za atomsko energijo glede zadev, ki sodijo v okvir Pogodbe Euratom.

                     (7)

                     Člen 102 Pogodbe Euratom določa, da Sporazum za Evropsko skupnost za atomsko energijo ne more začeti veljati, dokler države članice Evropske komisije ne obvestijo, da se je Sporazum v skladu z njihovim nacionalnim pravom začel uporabljati.

                     (8)

                     Sklenitev Sporazuma s strani Evropske komisije v imenu Evropske skupnosti za atomsko energijo glede zadev, ki so v pristojnosti Evropske skupnosti za atomsko energijo, bi bilo treba odobriti –

               SPREJEL NASLEDNJI SKLEP:

            Člen 1
            Odobri se sklenitev, s strani Evropske komisije, Celovitega in okrepljenega sporazuma o partnerstvu med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Armenijo na drugi strani v imenu Evropske skupnosti za atomsko energijo, vključno z njegovo začasno uporabo (1).

            Člen 2
            Ta sklep začne veljati dan po sprejetju.

            V Bruslju, 20. novembra 2017

                  Za Svet

                  Predsednica

               M. REPS

            (1)  Besedilo sporazuma bo priloženo sklepu Sveta o podpisu.


Odločba Komisije z dne 25/09/2020 o razglasitvi združljivosti koncentracije s skupnim trgom (Zadeva št. COMP/M.9906 - KKR / HPS / MONLEASING HOLDCO) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 22/09/2020 o razglasitvi združljivosti koncentracije s skupnim trgom (Zadeva št. COMP/M.9905 - BRIDGEPOINT / EQT CREDIT PLATFORM) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 22/09/2020 o razglasitvi združljivosti koncentracije s skupnim trgom (Zadeva št. COMP/M.9910 - MAPFRE GROUP / SANTANDER GROUP / POPULAR SEGUROS JV) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 24/06/2020 o razglasitvi združljivosti koncentracije s skupnim trgom (Zadeva št. COMP/M.9778 - TUI AG / RCCL / HAPAG-LLOYD CRUISES) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


title: Sklep Sveta (EU) 2020/1410 z dne 25. septembra 2020 o stališču, ki se v imenu Evropske unije zastopa na 66. seji Odbora za harmonizirani sistem Svetovne carinske organizacije v zvezi s predvidenim sprejetjem mnenj o uvrstitvi, odločitev o uvrstitvi, sprememb pojasnjevalnih opomb harmoniziranega sistema ali drugih nasvetov glede razlage harmoniziranega sistema ter predvidenim sprejetjem priporočil za zagotovitev enotne razlage harmoniziranega sistema v skladu s Konvencijo o harmoniziranem sistemu

text:
                  8.10.2020

                  SL

                  Uradni list Evropske unije

                  L 327/1

         SKLEP SVETA (EU) 2020/1410
         z dne 25. septembra 2020
         o stališču, ki se v imenu Evropske unije zastopa na 66. seji Odbora za harmonizirani sistem Svetovne carinske organizacije v zvezi s predvidenim sprejetjem mnenj o uvrstitvi, odločitev o uvrstitvi, sprememb pojasnjevalnih opomb harmoniziranega sistema ali drugih nasvetov glede razlage harmoniziranega sistema ter predvidenim sprejetjem priporočil za zagotovitev enotne razlage harmoniziranega sistema v skladu s Konvencijo o harmoniziranem sistemu
         SVET EVROPSKE UNIJE JE –
         ob upoštevanju Pogodbe o delovanju Evropske unije ter zlasti člena 31, člena 43(2) in prvega pododstavka člena 207(4) Pogodbe o delovanju Evropske unije v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     S Sklepom Sveta 87/369/EGS (1) je Unija odobrila Mednarodno konvencijo o harmoniziranem sistemu poimenovanj in šifrskih oznak blaga (2) in Protokol o spremembah Konvencije (3) (v nadaljnjem besedilu: Konvencija o HS), s katero je bil ustanovljen Odbor za harmonizirani sistem (v nadaljnjem besedilu: Odbor za HS).

                     (2)

                     V skladu s točkama (b) in (c) člena 7(1) Konvencije o HS je Odbor za HS med drugim odgovoren za pripravo pojasnjevalnih opomb, mnenj o uvrstitvi, drugih nasvetov glede razlage harmoniziranega sistema in za pripravo priporočil za zagotovitev enotne razlage in uporabe harmoniziranega sistema.

                     (3)

                     Odbor za HS bo na seji septembra 2020 predvidoma odločal o mnenjih o uvrstitvi, odločitvah o uvrstitvi, spremembah pojasnjevalnih opomb ali drugih nasvetih glede razlage harmoniziranega sistema in o priporočilih za zagotovitev enotne razlage harmoniziranega sistema v skladu s Konvencijo o HS.

                     (4)

                     Opozoriti je treba, da je v skladu z ustaljeno sodno prakso Sodišča Evropske unije zaradi zagotavljanja pravne varnosti in lažjega nadzora odločilno merilo za tarifno uvrstitev blaga na splošno treba iskati v njegovih objektivnih značilnostih in lastnostih, kot so opredeljene v besedilu ustrezne tarifne številke carinske nomenklature in opombah k ustreznim oddelkom in poglavjem.

                     (5)

                     V zvezi z mnenji o uvrstitvi, odločitvami o uvrstitvi, spremembami pojasnjevalnih opomb in drugih nasvetov glede razlage harmoniziranega sistema in v zvezi s priporočili za zagotovitev enotne razlage harmoniziranega sistema v skladu s Konvencijo o HS je primerno določiti stališče, ki se zastopa v imenu Unije, saj bodo ta mnenja o uvrstitvi ter nekatere odločitve o uvrstitvi in spremembe, potem ko bodo sprejeti, objavljeni v sporočilu Komisije v skladu s točko (a)(iii) člena 34(7) Uredbe (EU) št. 952/2013 Evropskega parlamenta in Sveta (4) ter se bodo začeli uporabljati za države članice. Stališče bo izraženo v Odboru HS –

               SPREJEL NASLEDNJI SKLEP:

            Člen 1
            Stališče, ki se v imenu Unije zastopa na 66. seji Odbora za harmonizirani sistem Svetovne carinske organizacije v zvezi z odobritvijo pojasnjevalnih opomb, mnenj o uvrstitvi in drugih nasvetov glede razlage harmoniziranega sistema ter v zvezi z odobritvijo priporočil za zagotovitev enotne razlage harmoniziranega sistema v skladu s Konvencijo o harmoniziranem sistemu, je določeno v Prilogi.

            Člen 2
            Predstavniki Unije se lahko o manjših tehničnih spremembah stališča iz člena 1 dogovorijo brez dodatnega sklepa Sveta.

            Člen 3
            Ta sklep začne veljati na dan sprejetja.

            V Bruslju, 25. septembra 2020

                  Za Svet

                  Predsednik

               M. ROTH

            (1)  Sklep Sveta 87/369/EGS z dne 7. aprila 1987 o sprejetju Mednarodne konvencije o harmoniziranem sistemu poimenovanj in šifrskih oznak blaga in Protokola o spremembah Konvencije (UL L 198, 20.7.1987, str. 1).

            (2)  UL L 198, 20.7.1987, str. 3.

            (3)  Protokol o Spremembi Mednarodne konvencije o harmoniziranem sistemu poimenovanj in šifrskih oznak blaga (UL L 198, 20.7.1987, str. 11).

            (4)  Uredba (EU) št. 952/2013 Evropskega parlamenta in Sveta z dne 9. oktobra 2013 o carinskem zakoniku Unije (UL L 269, 10.10.2013, str. 1).

            PRILOGA
            IV.   POROČILO ZNANSTVENEGA PODODBORA, dok. NS0456Eb (SSC/35 – poročilo)

                        (1)

                        Zadeve za odločanje (dok. NC2708Ea)

                                    (a)

                                    Prilogi A/1 in C/1 – Uvrstitev novih izdelkov INN (Seznam 120). Unija odobri 125 uvrstitev (izdaja HS 2017) in tri posledične spremembe uvrstitev (izdaja HS 2022), ki jih je priporočil Znanstveni pododbor.

                                    (b)

                                    Prilogi A/2 in C/2 – Uvrstitev novih izdelkov INN (Seznam 121). Unija odobri 143 uvrstitev (izdaja HS 2017) in 15 posledičnih sprememb uvrstitev (izdaja HS 2022), ki jih je priporočil Znanstveni pododbor.

                                    (c)

                                    Prilogi A/3 in C/3 – Morebitna sprememba uvrstitev nekaterih izdelkov INN, ki je posledica priporočila na podlagi člena 16 z dne 23. junija 2019. Unija odobri posledične (izdaja HS 2022) spremembe uvrstitev 143 izdelkov INN, o katerih se je dogovoril Znanstveni pododbor.

                                    (d)

                                    Prilogi B/1 in C/6 – Sklepi, ki jih je Odbor za HS sprejel na 63. in 64. seji ter Svet WCO na 133. in 134. seji, ki vplivajo na delo Znanstvenega pododbora. Unija odobri spremembi uvrstitev „zilucoplana“ in „etriptamina“, o katerih se je dogovoril Znanstveni pododbor, v tarifni podštevilki 2933 79 oziroma 2939 80.

                              Unija soglaša z vsemi predlaganimi uvrstitvami, saj so skladne s sedanjo politiko uvrščanja v Uniji.

                        (2)

                        Morebitna sprememba pojasnjevalnih opomb k poglavju 29 glede seznama prepovedanih drog, psihotropnih snovi in predhodnih sestavin, dok. NC2738Ea
                        Unija soglaša s predlogom za spremembo pojasnjevalnih opomb HS k poglavju 29 v skladu s priporočilom Znanstvenega pododbora.

                  V.   POROČILO PODODBORA ZA PREGLED HS (dok. NR1403E)

                        (1)

                        Zadeve za odločanje (dok. NC2709Ea)

                                    (a)

                                    Prilogi D/6 in G/11 – Morebitna sprememba pojasnjevalnih opomb k tarifni številki 85.24 (HS 2022)

                                    (b)

                                    Prilogi D/7 in G/12 – Morebitne spremembe pojasnjevalnih opomb HS 2022 v zvezi s 3D-tiskalniki

                                    (c)

                                    Prilogi E/14 in G/19 – Sprememba pojasnjevalnih opomb k tarifni številki 70.19 v zvezi s steklenimi vlakni (HS 2022)

                                    (d)

                                    Priloge E/1 do E/6, E/8 do E/13, E/15 do E/18, E/20, E/23 in G/1 do G/6, G/8, G/13 do G/18, G/21, G/22, G/24, G/27 – Morebitne spremembe pojasnjevalnih opomb k oddelkom I, II, III, IV, V, VI, VII, VIII, IX, X, XI, XII, XIII, XIV, XV, XVI, XVII, XVIII, XX in XXI.

                                    (e)

                                    Prilogi E/23 in G/27 – Spremembe pojasnjevalnih opomb k poglavju 97 v zvezi z nekaterimi predmeti kulturne vrednosti (HS 2022)

                                    (f)

                                    Prilogi E/24 in G/28 – Spremembe pojasnjevalnih opomb (splošna pravila za razlago)

                              Unija soglaša z vsemi predlaganimi spremembami v dokumentih, saj odražajo sedanjo politiko uvrščanja v Uniji.

                        (2)

                        Uvrstitev nekaterih električnih uparjalnikov za enkratno uporabo ali z možnostjo ponovnega polnjenja za osebno uporabo v HS 2022 (zahtevek sekretariata), dok. NC2710Eb
                        Unija bi izdelek 1 uvrstila pod tarifno podštevilko 8 543,70 v HS 2017 in pod tarifno podštevilko 8 543,40 v HS 2022. Izdelek 2 se uvrsti pod tarifno številko 24.04 v HS 2022 z uporabo splošnega pravila za razlago 3(b), saj e-tekočina izdelku daje bistven značaj.

                        (3)

                        Uvrstitev nekaterih zbirk in zbirateljskih kosov numizmatičnega pomena v HS 2022 (zahtevek sekretariata), dok. NC2711Ea
                        Unija izrazi potrebo po dodatnih informacijah o izdelkih za določitev uvrstitve.
                        Unija ne soglaša s predlogom za spremembo pojasnjevalnih opomb HS, dokler ne bodo predložena pojasnila in navodila, kako razlikovati med novimi tarifnimi podštevilkami poglavja 97.05.

                        (4)

                        Uvrstitev kartuš za 3D-tiskalnike v HS 2022 (zahtevek sekretariata), dok. NC2712Ea
                        Unija bi izdelke uvrstila v poglavje 39 glede na material, iz katerega so sestavljeni, v skladu s sodbo Sodišča Evropske unije v zadevi C-276/00. Za uvrstitev izdelkov pod tarifno podštevilko so potrebne dodatne informacije. Predlagane spremembe pojasnjevalnih opomb HS se ne podprejo, saj se v skladu s sedanjo prakso v Uniji kartuše ne označujejo kot del tiskalnikov.

                        (5)

                        Uvrstitev naprave za laminiranje plošč za aditivno proizvodnjo v HS 2022, dok. NC2744Ea
                        Unija bi izdelek uvrstila pod tarifno številko 84.85 (možnost II).

                  VI.   POROČILO PREDSEJNE DELOVNE SKUPINE, dok. NC2714Ea in priloge A do T
            Ob upoštevanju nekaterih uredniških predlogov Unija sprejme besedilo prilog A do T skupaj z naslednjimi opombami:

                        (1)

                        Sprememba Zbirke mnenj o uvrstitvi, ki odraža odločitev o uvrstitvi izdelka pod tarifno številko 18.06 (tarifna podštevilka 1 806,32)
                        Unija predlaga črtanje seznama sestavin, ki ni potreben za uvrstitev.

                        (2)

                        Sprememba Zbirke mnenj o uvrstitvi, ki odraža odločitev o uvrstitvi dveh vrst stebel tobaka („rezani tobak ekspandiranih stebel (CRES)“ in „ekspandirana stebla tobaka (ETS)“) pod tarifno številko 24.03 (tarifna podštevilka 2 403,99)
                        Unija vztraja pri ohranitvi besedila „ni mogoče neposredno kaditi“, saj je bilo to odločilno merilo za uvrstitev.

                        (3)

                        Sprememba Zbirke mnenj o uvrstitvi, ki odraža odločitev o uvrstitvi oksidnih gorivnih celic (SOFC) pod tarifno številko 85.01 (tarifna podštevilka 8 501,62)
                        Unija predlaga uporabo opisa izdelka iz besedila prvotnega delovnega dokumenta (dok. NC2655E1b).

                  VII.   ZAHTEVKI ZA PONOVNO PREUČITEV (PRIDRŽKI)

                        (1)

                        Ponovna preučitev uvrstitve nekaterih prehranskih dodatkov (izdelki 1 do 5) (zahtevek Združenih držav Amerike), dok. NC2715Ea
                        Unija bi izdelke opredelila kot pijače v razdelku 22.02 v skladu s sodbo Sodišča Evropske unije v zadevi C-114/80 in mnenji o uvrstitvi 2202.99/2–4.

                        (2)

                        Ponovna preučitev uvrstitve GPS ročne ure za tekače z zapestnim monitorjem srčnega utripa (zahtevka Združenih držav Amerike in Japonske), dok. NC2716Ea
                        Unija bi izdelek uvrstila pod tarifno podštevilko 9 102,12 kot ročno uro v skladu s pojasnjevalnimi opombami CN k tarifni številki 91.02.

                        (3)

                        Ponovna preučitev uvrstitve sterilizatorja (zahtevek Ukrajine), dok. NC2717Ea
                        Unija bi izdelek uvrstila pod tarifno številko 84.19, ker gre za poseben razdelek za sterilizatorje. Pri postopku sterilizacije pride do spremembe temperature, kar pomembno vpliva na postopek. Naprava ne izpolnjuje nobenih mehanskih funkcij.

                        (4)

                        Ponovna preučitev uvrstitve dveh izdelkov, imenovanih „RF Generators in RF Matching Networks“ (zahtevek Južne Koreje), dok. NC2718Ea, NC2745Eb, NC2747Ea
                        Unija bi izdelka uvrstila pod tarifno številko 84.86, saj se napravi uporabljata izključno ali pretežno za proizvodnjo polprevodniških naprav.

                  VIII.   NADALJNJE ŠTUDIJE

                        (1)

                        Uvrstitev užitnih žuželk (predlog sekretariata), dok. NC2719Ea
                        Unija za izdelek 1 podpira morebiten prenos iz tarifnih številk 02.10 in 04.10. Izdelek 2 bi se lahko prenesel iz tarifne številke 04.10 ali poglavja 16. Izdelek 3 bi se lahko prenesel iz poglavja 16. Izdelek 4 bi se lahko prenesel iz poglavja 16 ali 21.

                        (2)

                        Morebitna sprememba pojasnjevalne opombe k tarifni številki 27.11, da se pojasni uvrstitev utekočinjenega naftnega plina (UNP) (predlog sekretariata), dok. NC2720Ea
                        Unija podpira določitev pojasnjevalne opombe k tarifni podštevilki 2 711,19.

                        (3)

                        Sprememba pojasnjevalnih opomb k pravilu 3(b), da se pojasni uvrstitev kompletov, dok. NC2721Ea
                        Unija podpira ohranitev sedanjega stanja in sedanjih praks za uvrščanje.

                        (4)

                        Morebitna sprememba pojasnjevalne opombe k tarifni številki 91.02, dok. NC2722Ea
                        Unija želi počakati na dokončno odločitev o uvrstitvi v točki VII.2, preden se spremenijo pojasnjevalne opombe HS.

                        (5)

                        Morebitna sprememba pojasnjevalne opombe k tarifni številki 87.03 v zvezi z mikro hibridnimi vozili, dok. NC2723Ea
                        Unija podpira spremembo pojasnjevalne opombe HS, saj pojasnjuje uvrstitev nove vrste vozil.

                        (6)

                        Uvrstitev mehkih hibridnih vozil, dok. NC2724Ea
                        Unija bi izdelek uvrstila pod tarifno podštevilko 8 703,40, saj je električni motor zasnovan tako, da zagotovi vozilu zagon s podpiranjem delovanja motorja.

                        (7)

                        Uvrstitev voskastega izdelka (zahtevek Ekvadorja), dok. NC2725Ea
                        Unija bi izdelek uvrstila pod tarifno številko 34.04, saj je laboratorijska analiza potrdila, da ima izdelek voskaste lastnosti.

                        (8)

                        Morebitna sprememba pojasnjevalne opombe k tarifni številki 95.03 (predlog Unije), dok. NC2667Ea
                        Unija ostaja prožna glede vseh dodatnih uredniških pripomb v zvezi s prvotnim predlogom EU.

                        (9)

                        Morebitna sprememba pojasnjevalne opombe k tarifni številki 95.05 (predlog Unije), dok. NC2668Ea, NC2668Ea
                        Unija ostaja prožna glede vseh dodatnih uredniških pripomb v zvezi s prvotnim predlogom EU.

                        (10)

                        Uvrstitev nekaterih eteričnih olj za prodajo na drobno (zahteva Kostarike), dok. NC2672Ea
                        Unija bi izdelek uvrstila pod tarifno številko 33.01. Pri izdelku gre za eterično olje sivke, ki vsebuje monoterpenske alkohole, zato je nedeterpenirano in spada pod tarifno številko 33.01. Pridobiva se s parno destilacijo, kar je v skladu s pojasnjevalnimi opombami HS k tarifni številki 33.01.

                        (11)

                        Uvrstitev dveh loščilnikov za tla (zahtevek Kostarike), dok. NC2673Ea
                        Unija bi izdelka uvrstila pod tarifno številko 84.79. Zaradi njunih tehničnih lastnosti se ne uporabljata v gospodinjstvu, zato bi se glede na opombo 4(a) k poglavju 85 morala uvrstiti pod tarifno številko 84.79.

                        (12)

                        Uvrstitev „zglobnega dvigala na lastni pogon s košaro“ (zahtevek Južne Koreje), dok. NC2674Ea
                        Unija bi izdelek uvrstila pod tarifno številko 84.28 na podlagi Uredbe (ES) št. 738/2000 za podoben izdelek.

                        (13)

                        Uvrstitev nekaterih živil (zahtevek Združenih držav), dok. NC2676Ea, NC2742Ea
                        Unija za določitev uvrstitve izrazi zahtevo po dodatnih informacijah o vseh štirih zadevnih izdelkih.
                        Izdelek 1: vsebnost beljakovin. Če je zelo visoka (več kot 85 %), se lahko uvrsti pod tarifno številko 35.04. Na podlagi trenutnih podatkov se lahko izdelek uvrsti pod tarifno podštevilko 2 106,10 v skladu z mnenjem o uvrstitvi 2106.90/5.
                        Izdelek 2: Unija bi ga uvrstila pod tarifno številko 22.02, če ga je možno neposredno popiti, ali tarifno številko 21.06, če ga je treba pred pitjem razredčiti.
                        Izdelek 3: Unija bi ga uvrstila pod tarifno podštevilko 2 101,20, vendar bi bile v pomoč dodatne informacije o vsebnosti kofeina.
                        Izdelek 4: opis izdelka je nejasen, saj ni jasno, kaj je njegova glavna sestavina. Če vsebuje kakav, bi ga Unija uvrstila pod tarifno številko 18.06, če ne vsebuje kakava, pa pod 19.05.

                        (14)

                        Uvrstitev „rezalnika/razparača“ (zahtevek Ruske federacije), dok. NC2677Ea
                        Unija ugotavlja, da je za napravo, ki ima številne funkcije, težko določiti uvrstitev, pri čemer jo je mogoče uvrstiti tako pod tarifno številko 84.30 kot 84.32, torej z uporabo splošnega pravila za razlago 3(c) pod tarifno številko 84.32.

                        (15)

                        Uvrstitev nekaterih novih pnevmatik iz gume, namenjenih vozilom, ki se uporabljajo za prevoz blaga v gradbeništvu, rudarstvu ali industriji (zahtevek Ruske federacije), dok. NC2678Ea, NC2748Ea
                        Unija soglaša z mnenjem sekretariata WCO in oba izdelka uvršča pod tarifno podštevilko 4 011,20.

                        (16)

                        Uvrstitev nekaterih pripravkov, ki se uporabljajo kot živalska krma (zahtevek Kanade), dok. NC2679Ea, NC2743Ea
                        Na podlagi sodbe Sodišča Evropske unije v zadevi C-144/15 bi Unija izdelek uvrstila pod tarifno številko 23.09.

                        (17)

                        Uvrstitev izdelka, imenovanega „Tracing Light Box“ (zahtevek Japonske), dok. NC2681Ea
                        Unija bi izdelek uvrstila pod tarifno številko 94.05, saj ima večstransko uporabo in ni opremljen z nobenim instrumentom za risanje.

                        (18)

                        Uvrstitev elektronskega regulatorja hitrosti (zahtevek Tunizije), dok. NC2682Ea
                        Unija bi izdelek uvrstila pod tarifno številko 85.04, kakor je predlagal sekretariat WCO.

                        (19)

                        Morebitna sprememba pojasnjevalne opombe k tarifni številki 27.10 (predlog Japonske), dok. NC2641Ea, NC2739Ea
                        Unija se vzdrži sodelovanja v razpravah, ker se mnenje o uvrstitvi, iz katerega izhaja ta sprememba, ne more uporabljati v Uniji zaradi sodbe Sodišča Evropske unije v zadevi C-330/13. Bolje bi bilo razmisliti o spremembi HS v prihodnosti in ponovno urediti opombo 2 k poglavju 27.

                        (20)

                        Možna neusklajenost med angleškim in francoskim besedilom v pojasnjevalni opombi k tarifni številki 85.01, dok. NC2688Ea
                        Unija soglaša s predlagano spremembo, da se francoski izraz „onduleur“ uporablja kot v drugih delih nomenklature HS.

                  IX.   NOVA VPRAŠANJA

                        (1)

                        Uvrstitev nekaterih uličnih zabojnikov za smeti (zahtevek Tunizije), dok. NC2726Ea
                        Unija bi izdelke uvrstila pod tarifno številko 39.26 zaradi večje velikosti zabojnikov, ki niso namenjeni domači uporabi. Unija opozarja, da bi opis izdelka moral vključevati prostornino zabojnikov v litrih.

                        (2)

                        Uvrstitev nekaterih tekočih živil (zahtevek Tunizije), dok. NC2727Ea
                        Unija izrazi zahtevo po več informacijah o vsebnosti izdelkov (voda ali sok, oljnate snovi, druge sestavine poleg vitaminov, odmerki).

                        (3)

                        Uvrstitev dveh izdelkov, ki vsebujeta kanabidiol (CBD)(zahtevek sekretariata), dok. NC2728Ea
                        Unija predlaga, da se zadeva preda Znanstvenemu pododboru in se zahtevajo informacije o tem, (i) ali imajo izdelki dovolj aktivnih snovi za terapevtski ali profilaktični učinek, ter (ii) o minimalni vsebnosti CBD kot aktivne snovi katerega koli izdelka, ki zagotavlja terapevtski ali profilaktični učinek.

                        (4)

                        Uvrstitev sušenih rib, naknadno obdelanih z vodo (rehidrirane sušene ribe) (zahtevek Norveške), dok. NC2729Ea
                        Unija bi izdelek lahko uvrstila v poglavje 3, vendar je potrebnih več informacij o tem, ali aroma in tekstura izdelka izhajata iz sušenih ali svežih rib.

                        (5)

                        Uvrstitev nekaterih generatorjev pare za savne (zahtevek Egipta), dok. NC2730Ea
                        Unija bi izdelke uvrstila pod tarifno številko 84.02, kot je predlagal sekretariat WCO, in sicer v skladu z naslovom in pojasnjevalnimi opombami HS k tarifni številki 84.02.

                        (6)

                        Uvrstitev izdelka „sojini kosmiči“ (zahtevek Madagaskarja), dok. NC2731Ea
                        Unija bi izdelek uvrstila pod tarifno številko 23.04, saj je podoben izdelku iz mnenja o uvrstitvi 2304.00/1.

                        (7)

                        Uvrstitev kuhalnika z dvema etanolskima gorilnikoma (zahtevek Kenije), dok. NC2732Ea
                        Unija bi izdelek uvrstila pod tarifno podštevilko 7 321,12, saj je etanolsko gorivo pri sobni temperaturi v tekoči obliki, s čimer ustreza besedilu tarifne podštevilke.

                        (8)

                        Uvrstitev interaktivnega kioska za sprejemanje pritožb (zahtevek Egipta), dok. NC2733Ea
                        Unija izrazi zahtevo po dodatnih informacijah: ali lahko izdelek deluje z napravo USB in na kakšen način oziroma ali se lahko uporablja le prek zaslona na dotik.

                  XI.   DODATNI SEZNAM

                        (1)

                        Uvrstitev izdelka „mlada koruza v storžu“ (zahtevek EU), dok. NC2736Ea
                        Unija je zaprosila za mnenje o uvrstitvi.

                        (2)

                        Uvrstitev dizelskega generatorja električne energije dvojne moči (zahtevek Gane), dok. NC2737Ea
                        Unija bi izdelek uvrstila pod tarifno podštevilko 8 502,13.

                        (3)

                        Uvrstitev modula TFT-LCD (zahtevek Južne Koreje), dok. NC2740Ea
                        V skladu z Uredbo Komisije (ES) št. 957/2006, izvedbenima uredbama Komisije (EU) št. 1201/2011 in št. 1202/2011 ter ob upoštevanju opombe 2(b) k oddelku XVI bi Unija izdelek uvrstila pod tarifno podštevilko 8 529,90.

                        (4)

                        Črtanje mnenj o uvrstitvi 8528.69/1 in 8528.69/2, dok. NC2741Ea
                        Ker izdelki niso več na trgu, Unija podpira črtanje teh mnenj o uvrstitvi.

                        (5)

                        Uvrstitev izdelka „delno razmaščen prah kokosovega oreha“ (zahtevek Unije), dok. NC2746Ea
                        Unija je zaprosila za mnenje o uvrstitvi.


title: Sklep Sveta (EU) 2020/1421 z dne 1. oktobra 2020 o stališču, ki se v imenu Evropske unije zastopa v zvezi s spremembami prilog k Evropskemu sporazumu o mednarodnem cestnem prevozu nevarnega blaga (ADR) in predpisov, priloženih k Evropskemu sporazumu o mednarodnem prevozu nevarnega blaga po celinskih plovnih poteh (ADN)

text:
                  9.10.2020

                  SL

                  Uradni list Evropske unije

                  L 329/1

         SKLEP SVETA (EU) 2020/1421
         z dne 1. oktobra 2020
         o stališču, ki se v imenu Evropske unije zastopa v zvezi s spremembami prilog k Evropskemu sporazumu o mednarodnem cestnem prevozu nevarnega blaga (ADR) in predpisov, priloženih k Evropskemu sporazumu o mednarodnem prevozu nevarnega blaga po celinskih plovnih poteh (ADN)
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 91 v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Evropski sporazum o mednarodnem cestnem prevozu nevarnega blaga (v nadaljnjem besedilu: ADR) je začel veljati 29. januarja 1968. Evropski sporazum o mednarodnem prevozu nevarnega blaga po celinskih plovnih poteh (v nadaljnjem besedilu: ADN) je začel veljati 28. februarja 2008.

                     (2)

                     Unija ni pogodbenica ADR ali ADN.

                     (3)

                     Vse države članice so pogodbenice ADR in ga izvajajo, 13 držav članic pa je pogodbenic ADN in ga izvajajo.

                     (4)

                     Na podlagi člena 14 ADR lahko katera koli pogodbenica predlaga eno ali več sprememb prilog k navedenemu sporazumu. Delovna skupina za prevoz nevarnega blaga (WP.15) lahko zato sprejme spremembe prilog k ADR. Na podlagi člena 20 ADN lahko varnostni odbor in upravni odbor sprejmeta spremembe predpisov, priloženih k ADN.

                     (5)

                     Spremembe, ki sta jih v dveletnem obdobju 2018–2020 sprejela WP.15 in upravni odbor ADN glede prevoza nevarnega blaga po cesti in celinskih plovnih poteh, so bile 1. julija 2020 priglašene pogodbenicam ADR in ADN.

                     (6)

                     Primerno je določiti stališče, ki naj se v imenu Unije zastopa glede navedenih sprememb ADR in ADN, saj bodo navedeni akti lahko odločilno vplivali na vsebino prava Unije, in sicer na Direktivo 2008/68/ES Evropskega parlamenta in Sveta (1). Navedena direktiva določa zahteve za prevoz nevarnega blaga po cesti, železnici ali celinskih plovnih poteh znotraj držav članic ali med njimi, pri čemer se sklicuje na ADR in ADN. Člen 4 Direktive 2008/68/ES določa, da se prevoz nevarnega blaga med državami članicami in tretjimi državami odobri, če je v skladu z zahtevami ADR, Pravilnikom o mednarodnem železniškem prevozu nevarnega blaga (RID) iz Dodatka C h Konvenciji o mednarodnem železniškem prometu (COTIF) in ADN, razen če ni v prilogah k navedeni direktivi navedeno drugače. Hkrati je Komisija na podlagi člena 8 Direktive 2008/68/ES pooblaščena za prilagoditev oddelka I.1 Priloge I in oddelka III.1 Priloge III k navedeni direktivi znanstvenemu in tehničnemu napredku, zlasti za upoštevanje sprememb ADR, RID in ADN.

                     (7)

                     Cilj sprejetih sprememb, ki zadevajo tehnične standarde ali enotne tehnične predpise, je zagotoviti varen in učinkovit prevoz nevarnega blaga ob upoštevanju znanstvenega in tehničnega napredka v sektorju ter razvoja novih snovi in izdelkov, ki predstavljajo nevarnost med prevozom. Razvoj prevoza nevarnega blaga po cesti in celinskih plovnih poteh, tako v Uniji kot tudi med Unijo in njenimi sosednjimi državami, je ključni sestavni del skupne prometne politike in zagotavlja pravilno delovanje vseh industrijskih panog, ki proizvajajo ali uporabljajo blago, ki je razvrščeno kot nevarno v skladu z ADR in ADN.

                     (8)

                     Tehnično soglasje o spremembah prilog k ADR in predpisov, priloženih k ADN, ki jih zajema ta sklep je bilo doseženo na WP.15 oziroma v upravnem odboru ADN.

                     (9)

                     Vse sprejete spremembe so upravičene in koristne, zato bi jih Unija morala podpreti.

                     (10)

                     Stališče Unije bi morale izraziti države članice Unije, ki so pogodbenice ADR in ADN in delujejo skupaj v interesu Unije –

               SPREJEL NASLEDNJI SKLEP:

            Člen 1

               1.   Stališče, ki se v imenu Unije zastopa v zvezi s spremembami prilog k ADR, ki jih je sprejela delovna skupina za prevoz nevarnega blaga (WP.15) in sprememb k predpisom, priloženih k ADN, ki jih je sprejel upravni odbor ADN, je podpreti naslednje spremembe:

                           (a)

                           osnutke sprememb prilog A in B k ADR (referenčni dokument ECE/TRANS/WP.15/249; priglasitev C.N.274.2020.TREATIES-XI.B.14);

                           (b)

                           osnutke sprememb prilog A in B k ADR: Dodatek (referenčni dokument ECE/TRANS/WP.15/249/Add.1; priglasitev C.N.274.2020.TREATIES-XI.B.14);

                           (c)

                           osnutke sprememb prilog A in B k ADR: Popravek (referenčni dokument ECE/TRANS/WP.15/249/Corr.1; priglasitev C.N.274.2020.TREATIES-XI.B.14);

                           (d)

                           osnutke sprememb predpisov, priloženih k ADN: (referenčni dokument ECE/ADN/54; priglasitev C.N.273.2020.TREATIES-XI.D.6);

                           (e)

                           osnutke sprememb predpisov, priloženih k ADN - Popravek(referenčni dokument ECE/TRANS/WP.15/ AC.2/25; priglasitev C.N.309.2020.TREATIES-XI.D.6); in

                           (f)

                           osnutke sprememb predpisov, priloženih k ADN: (referenčni dokument ECE/ADN/54/Add.1; priglasitev C.N.367.2020.TREATIES-XI.D.6).

               2.   Manjše spremembe sprememb iz odstavka 1 se lahko dogovorijo brez nadaljnjega sklepa Sveta, v skladu s členom 2.

            Člen 2
            Stališče iz člena 1 izrazijo države članice Unije, ki so pogodbenice ADR in ADN ter delujejo skupno v interesu Unije.

            Člen 3
            Sklicevanje na sprejete spremembe prilog k ADR in predpisov, priloženih ADN se objavi v Uradnem listu Evropske unije, vključno z navedbo datuma začetka veljavnosti teh sprememb.

            Člen 4
            Ta sklep začne veljati na dan sprejetja.

            V Bruslju, 1. oktobra 2020

                  Za Svet

                  Predsednik

               M. ROTH

            (1)  Direktiva 2008/68/ES Evropskega parlamenta in Sveta z dne 24. septembra 2008 o notranjem prevozu nevarnega blaga (UL L 260, 30.9.2008, str. 13).


title: Sklep Sveta (SZVP) 2020/1466 z dne 12. oktobra 2020 o spremembi Sklepa (SZVP) 2018/1544 o omejevalnih ukrepih proti širjenju in uporabi kemičnega orožja

text:
                  13.10.2020

                  SL

                  Uradni list Evropske unije

                  L 335/16

         SKLEP SVETA (SZVP) 2020/1466
         z dne 12. oktobra 2020
         o spremembi Sklepa (SZVP) 2018/1544 o omejevalnih ukrepih proti širjenju in uporabi kemičnega orožja
         SVET EVROPSKE UNIJE JE –
         ob upoštevanju Pogodbe o Evropski uniji in zlasti člena 29 Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 15. oktobra 2018 sprejel Sklep (SZVP) 2018/1544 (1) o omejevalnih ukrepih proti širjenju in uporabi kemičnega orožja.

                     (2)

                     Sklep (SZVP) 2018/1544 se uporablja do 16. oktobra 2020. Na podlagi pregleda navedenega sklepa bi bilo treba omejevalne ukrepe, določene v njem, podaljšati do 16. oktobra 2021 in posodobiti en vnos na seznamu fizičnih in pravnih oseb, subjektov ali organov iz člena 2 in 3, kot je določen v Prilogi k navedenemu sklepu.

                     (3)

                     Sklep (SZVP) 2018/1544 bi bilo zato treba ustrezno spremeniti –

               SPREJEL NASLEDNJI SKLEP:

            Člen 1
            Sklep (SZVP) 2018/1544 se spremeni:

                        (1)

                        člen 8 Uredbe se nadomesti z naslednjim:

                           „Člen 8

                           Ta sklep se uporablja do 16. oktobra 2021. Ta sklep se redno pregleduje. Če Svet meni, da njegovi cilji niso bili doseženi, ga po potrebi obnovi ali spremeni.“;

                        (2)

                        Priloga se spremeni, kot je določeno v Prilogi k temu sklepu.

            Člen 2
            Ta sklep začne veljati dan po objavi v Uradnem listu Evropske unije.

            V Luxembourgu, 12. oktobra 2020

                  Za Svet

                  Predsednik

               J. BORRELL FONTELLES

            (1)  Sklep Sveta (SZVP) 2018/1544 z dne 15. oktobra 2018 o omejevalnih ukrepih proti širjenju in uporabi kemičnega orožja (UL L 259, 16.10.2018, str. 25).

            PRILOGA
            Vnos št. 5 na seznamu fizičnih in pravnih oseb, subjektov in organov iz členov 2 in 3 v podnaslovu „A. Fizične osebe“, kot je določen v Prilogi k Sklepu (SZVP) 2018/1544, se nadomesti z naslednjim:

                           Ime

                           Informacije za ugotavljanje istovetnosti

                           Razlog ta uvrstitev na seznam

                           Datum uvrstitve na seznam

                           „5. Said SAID

                           tudi: Saeed, Sa’id Sa’id,
                           Naziv: doktor, član Inštituta 3000 (tudi Inštitut 6000) v okviru SSRC;
                           Spol: moški;
                           Datum rojstva: 11. december 1955

                           Said Said je pomembna osebnost Inštituta 3000 (tudi Inštitut 6000), oddelka Centra za znanstvene študije in raziskave (SSRC), odgovornega za razvoj in proizvodnjo sirskega kemičnega orožja.

                           21.1.2019“


Odločba Komisije z dne 09/10/2020 o razglasitvi združljivosti koncentracije s skupnim trgom (Zadeva št. COMP/M.9928 - QUATTROR / HGM / BURGO) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


title: Sklep Sveta (EU) 2020/1496 z dne 13. oktobra 2020 o podpisu, v imenu Unije, Sporazuma v obliki izmenjave pisem med Evropsko unijo in Kraljevino Norveško na podlagi člena XXVIII Splošnega sporazuma o carinah in trgovini (GATT) 1994 v zvezi s spremembo koncesij za vse tarifne kvote, vključene v seznam EU CLXXV, zaradi izstopa Združenega kraljestva iz Evropske unije

text:
                  16.10.2020

                  SL

                  Uradni list Evropske unije

                  L 343/22

         SKLEP SVETA (EU) 2020/1496
         z dne 13. oktobra 2020
         o podpisu, v imenu Unije, Sporazuma v obliki izmenjave pisem med Evropsko unijo in Kraljevino Norveško na podlagi člena XXVIII Splošnega sporazuma o carinah in trgovini (GATT) 1994 v zvezi s spremembo koncesij za vse tarifne kvote, vključene v seznam EU CLXXV, zaradi izstopa Združenega kraljestva iz Evropske unije
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s členom 218(5) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Svet je 15. junija 2018 Komisijo pooblastil za začetek pogajanj v skladu s členom XXVIII Splošnega sporazuma o carinah in trgovini (GATT) 1994 o porazdelitvi tarifnih kvot, vključenih v seznam EU CLXXV, zaradi izstopa Združenega kraljestva iz Unije.

                     (2)

                     Pogajanja s Kraljevino Norveško so se zaključila in Sporazum v obliki izmenjave pisem med Evropsko unijo in Kraljevino Norveško na podlagi člena XXVIII Splošnega sporazuma o carinah in trgovini (GATT) 1994 v zvezi s spremembo koncesij za vse tarifne kvote, vključene v seznam EU CLXXV, zaradi izstopa Združenega kraljestva iz Evropske unije (v nadaljnjem besedilu: Sporazum), je bil parafiran 7. in 8. julija 2020.

                     (3)

                     Sporazum bi bilo treba podpisati –

               SPREJEL NASLEDNJI SKLEP:

            Člen 1
            Odobri se podpis, v imenu Unije, Sporazuma v obliki izmenjave pisem med Evropsko unijo in Kraljevino Norveško v zvezi s pogajanji v skladu s členom XXVIII Splošnega sporazuma o carinah in trgovini (GATT) 1994 o spremembi koncesij za vse tarifne kvote, vključene v seznam EU CLXXV, zaradi izstopa Združenega kraljestva iz Evropske unije ob upoštevanju poznejše sklenitve navedenega sporazuma (1).

            Člen 2
            Predsednik Sveta je pooblaščen, da imenuje osebo(-e), pooblaščeno(-e), da v imenu Unije podpišejo Sporazum.

            Člen 3
            Ta sklep začne veljati na dan sprejetja.

            V Luxembourgu, 13. oktobra 2020

                  Za Svet

                  Predsednik

               M. ROTH

            (1)  Besedilo Sporazuma bo objavljeno skupaj s sklepom o njegovi sklenitvi.